In nomine sanctæ et individuæ trinitatis, Karolus gratia Dei rex. Si enim ecclesiarum Dei utilitatibus, sanctorumque fratrum ibidem Domini obsequiis inservientium justis ac rationabilibus petitionibus dignanter consulimus, piorum regum morem exercere videmur, ac per hoc non solum id nobis ad præsentis vitæ subsidium, verum etiam ad perhennis remunerationis augmentum profuturum esse credimus. Igitur noverit omnium sanctæ Dei ecclesiæ fidelium tam præsentium quam futurorum sollertia, quia venientes quidam sancti fratres ex monasterio beatissimi Germani pontificis Autisiodorensis, suppliciter innotuerunt magnitudini nostræ qualiter quandam vineolam per largitionem sui abbatis ad proprios usus hactenus tenuissent. Ex quo humiliter supplicantes precati sunt quatinus eandem, ad supplendos scilicet suorum necessarios usus, auctoritatis nostræ præcepto æternalitater habendam sibi confirmare dignaremur: siquidem ipsa vinea noscitur esse ex ratione ipsius abbatiæ, sitaque in pago Autissiodorensi, infra fines Vincellenses, in loco qui dicitur Vallis-pascentis. Quorum preces libenter suscipientes, quia rationabiles et salutiferæ nobis visæ sunt, hoc celsitudinis nostræ præceptum jam dictis sanctis fratribus fieri, darique jussimus, ob remedium scilicet animæ nostræ, et æternorum remunerationem præmiorum, per quod decernimus, ac delegando confirmamus præfixam vineam usibus sanctorum fratrum præfati cœnobii æternaliter mancipandam, et perhenniter famulandam, ac perpetuo jure nemine refragante excolendam: ita ut ab hinc in reliquum sub eorum ordinatione, prout eis libuerit consistens, nulla præsularis sive abbatialis potestas, nec etiam quorumlibet ministerialium, ex eadem vinea quippiam usurpare, vel de eorum usibus subtrahere præsumat. Ut autem hoc nostræ præcellentiæ ac magnificentiæ præceptum validiorem per supervenientia tempora obtineat firmitatis vigorem, anuli nostri impressione subter illud insigniri sigillando decrevimus. Datum XVIII kal. octob., indictione IX, anno XXII regnante Karolo gloriosissimo rege. Actum Autisiodoro civitate, in Dei nomine feliciter. Amen.